Vingerinė
Vingerinė – upė šiaurės rytų Lietuvoje, Rokiškio rajone; Nemunėlio dešinysis intakas. Prasideda 3 km į šiaurės rytus nuo Rokiškio. Teka šiaurės vakarų kryptimi. Įteka į Nemunėlį 152 km nuo jo santakos su Mūša, į pietryčius nuo Paliepio. Intakai: Kardupėlis (kairysis), Beržiena (dešinysis). Beveik visa vaga sureguliuota. Vidutinis upės nuolydis – 179 cm/km. Ties Bajorais ir ties Žiobiškiu (17 ha) upė patvenkta. Didesnės gyvenvietės prie Vingerinės: Bajorai, Steponiai, Žiobiškis. Spėjama, kad upėvardžio pirminė lytis buvusi *Vingirinė, ir kilusi nuo augalo pavadinimo vingiris.